שחר חסון בהופעה
**שחר חסון** (נולד ב-11 בספטמבר 1976) הוא קומיקאי, סטנדאפיסט, שחקן, מוזיקאי, תסריטאי, ראפר, שדרן רדיו ומנחה טלוויזיה ישראלי.

ביוגרפיה
--------

חסון נולד, גדל והתחנך בכפר סבא. בנם של זכריה מיקי שעלה מעדן שבתימן, ושושי שעלתה מעיראק. בילדותו למד בבית הספר היסודי בן-גוריון ובנעוריו למד בתיכון כצנלסון בכפר סבא. את שירותו בצה"ל עשה ככבאי בחיל האוויר. לאחר שירותו הצבאי למד משחק ודרמה בסל"ה - הסטודיו לאמנויות התיאטרון מיסודו של יורם לוינשטיין.

קריירה
------

חסון בתחילת דרכו, 2004
שחר חסון, רותם אבוהב ובנימין נתניהו, 2015
במסגרת לימודיו ב"סטודיו למשחק של יורם לוינשטיין" השתתף חסון בהפקות רבות. בין השאר, בהצגה "עמל אהבה לשווא" של שייקספיר, שאף הועלתה בהצלחה רבה בפסטיבל שייקספיר הבינלאומי בגרמניה, ובהצגה "קישוניאדה", המורכבת ממערכונים של אפרים קישון.

בצעירותו היה חבר בהרכב "מה קשור", אולם הוא פרש לפני נסיקתם ומאז סוף שנות התשעים, הוא מופיע לבדו על במות הסטנדאפ; בין היתר, במועדון ה"קאמל קומדי קלאב". עם זאת, חסון השתתף במופע האלתורים "שיפנגו" עם שחקנים אחרים, ובמופע "סטנדאפ אל תוך הלילה" יחד עם אדם שרון, יוסי טרבלוס, אמירם טובים וירון ברלד.

חסון השתתף בתוכניות הטלוויזיה של דודו טופז, אסף הראל, "אקזיט", "פיני הגדול", "תוצרת הארץ", "ערוץ הצחוק מציג", "פרויקט יומטוב" 2 ו-3 וסיים כל פרק בסדרה "עובר כל גבול". כמו כן, השתתף בפרויקט של אילן שושן "אורחים זרים", השתתף בכתבות שטח בתוכנית "Y בעשר" וגילם מחבל בסדרה "טירונות".

חסון משתתף ביחד עם הסטנדאפיסטים יוסי טרבלוס ואמירם טובים בהגשת תוכנית הלילה של יקיר אביב, המשודרת מדי יום חמישי בשעות הלילה ברדיוס 100FM. התוכנית משודרת משנת 2001 ועד היום ופעמים רבות הושעו חסון וטרבלוס משידור בגין התנהגות שאינה הולמת.

הוא השתתף גם בכתיבת בדיחות לתוכניות הטלוויזיה "אחורי החדשות" של יאיר ניצני, "לילה גוב", "יאיר לפיד" ו"אקזיט" - אחד המערכונים הגסים שכתב, "סופי ומופי הפדופיל", אף גרם להשעיית התוכנית מערוץ 10.

בסוף 2006 הגיש פינה קבועה בתוכנית "צופית" של צופית גרנט בערוץ 10. ב-2007 עלתה התוכנית "מהדורה מוגבלת" בערוץ ביפ, בה השתתף חסון כחבר פאנל קבוע.

בנובמבר 2007 עלתה בערוץ HOT 3 הטלנובלה "בובות", בה השתתף בתפקיד מעצב אופנה הומוסקסואל בשם הרצל. בשנת 2008 החל חסון להשתתף בתוכנית "צחוק מעבודה" בערוץ 2 וכיכב לצד דודו ארז ואבי אטינגר בסרט הקומי המוקומנטרי "זהירות, פורנו" שהופק עבור ערוץ ביפ, בו השתתף חסון גם בכתיבת התסריט. ביום העצמאות של אותה שנה זכה חסון במקום ה-11 ברשימת "האנשים הכי מצחיקים בישראל" של אתר ynet.

בשנים 2009–2010 השתתף כחבר פאנל בתוכנית הקומית של ערוץ ביפ, "לילה בכיף", ששודרה במשך שתי עונות ונחלה הצלחה רבה.

בספטמבר 2009 ועד סוף אותה שנה, הגיש פינה קומית קבועה בתוכנית האירוח של אברי גלעד בערוץ 2 של רשת.

בשנת 2010 השתתף בתוכנית "חומר טוב" בערוץ ביפ ומאוחר יותר שב להשתתפות בתוכנית "צחוק מעבודה" בעונתה החמישית.

בינואר 2011 שב לשתף פעולה עם דודו ארז ואבי אטינגר בתוכנית "טלוויזיה במיטבה", ברצועת השידור הלילית "לילה ביפ" של הזכיינית "קשת" בערוץ 2 לאחר סיום שידורי ערוץ ביפ. מאוחר יותר באותה שנה שודרה בזכיינית "קשת" בערוץ 2 המיני-סדרה הקומית "זהירות טלוויזיה", שבה מככב חסון גם כן לצד דודו ארז ואבי אטינגר.

בקיץ 2012 שב להשתתף בעונה השביעית של "צחוק מעבודה" בערוץ 2 וכן החל להנחות את תוכנית הלייט-נייט "הכיתה הטיפולית של צחוק מעבודה" המשודרת אחריה. באותה שנה גילם שוטר בקומדיה של ערוץ דיסני "המופע של שביט ונטורה", בכיכובה של נואל ברקוביץ'.

בפברואר 2013 הצטרף לזמרת מיה וללהקת פרנקלין בשיר "קיטשית". ביולי של אותה שנה הצטרף חסון לערוץ הילדים והחל להגיש בו את תוכנית הבידור והאירוח "הפרעת קשב". באותה שנה החל לשחק בסדרה הקומית "מלבי אקספרס" בערוץ 10.

בשנת 2014 השתתף והנחה את התוכנית "המועדון" בערוץ 2, התוכנית שודרה אצל הזכיין רשת במשך שתי עונות ולה 18 פרקים, ובה התארחו סטדנאפיסטים שונים. באותה שנה 2014 החל להשתתף בתוכנית הבידור של רשת בערוץ 2, "הכל הולך". באותה השנה החל להופיע בקומדי בר לילדים עם חברי "הצחוקייה", יחד הם העלו מופע קומי לקהל הצעיר.

שחר חסון גילם את הראפר הפיקטיבי "MCמנצור", שהקליט שירים הומוריסטיים יחד עם אדם שרון "הגב", להקת הפליז, שי 360, אבי מסיקה, כלא 6, הזמר לירן טל ועוד.

בין שיריו כ-MCמנצור: "מרפי מרפי" על חוקי מרפי, "עבריין צמרת", "אמא-סליחה שאני מתלכלך", "מנצור תן לי כאפות על התחת", "וואלק אתה", "שיר הנהגת" ו"כל המדינה שכונה" שהוא שיר הנושא מתוך תוכנית הסטנדאפ "עובר כל גבול" בערוץ ה־קולנוע הישראלי וב"יומטוב" 2 ו-3. אלבומו הראשון כ-MCמנצור, "סיפורים מהבורסה", יצא בשנת 2004. בתחילת 2007, חסון הקליט את אלבומו השני כ-MCמנצור, ואת שיריו הפיץ בחינם באתר האינטרנט שלו. ביוני 2022 הוציא עם ערן ברנע שיר חדש בשם "WHERE U FROM ?" אשר פורסם ברשת ובערוץ היוטיוב *קומדי בר T.V.*.

בשנת 2015 הנחה את תוכנית הסטנדאפ "שחר חסון וחברים" בערוץ 2 בזכיינית "רשת". במהלך חנוכה באותה שנה השתתף ב"היי סקול פסטיגל" ושיחק לצד כוכבי נוער ובהם אליאנה תדהר, דניאל מורשת, נווה צור ותותי ניניו. באותה שנה התארח כפאנליסט אורח בתוכנית הבידור "מלחמת המינים" בערוץ 2 לצד ליטל שוורץ ושלום אסייג.

בשנת 2016 שיחק בסדרה של מיקי גבע "נפלת חזק" בערוץ 10, בתפקיד עצמו. ב-3 ביולי אותה שנה החל לככב בסדרת ילדים שהיה גם שותף ליצירתה - "סופשלי".

ב-2016 חסון גם החל להעלות בערוץ "קומדי בר" ביוטיוב סרטונים של קטעי אלתור מתוך מופעי הסטנדאפ שלו. הסרטונים, שיוצאים מדי יום חמישי, צברו פופולריות רבה, שחלקם צברו מיליוני צפיות. חסון הפך עם השנים לתופעת רשת ואף הכניס כמה ביטויים עם מניירות משתעשעות לשפה ובהם "מה הלו"ז", "כפרה" ו-"suddenly". לעיתים משתמש בהופעותיו בשפה גסה ובדיחות מיניות.

בשנת 2017 הפעיל ביחד עם יוחאי ספונדר מיזם של ערבי סטנדאפ באנגלית שכלל מופעים בישראל ובמקומות שונים בעולם לצד תוכנית רדיו באנגלית. שיתוף הפעולה שלהם נמשך גם בתוכניות שעשו לכאן 11.

חסון הצטרף בעונה ה-16 של תוכנית המערכונים "ארץ נהדרת" בקשת 12, השתתף בקאסט הקבוע של התוכנית בה גילם את אבי גבאי, איוב קרא, גבי אשכנזי, איתמר בן גביר, עמיר פרץ ומועמד דמיוני בפריימריז לליכוד בשם דולב שושני. לאחר עונה אחת עזב את התכנית בעקבות ריבוי ההופעות וההתחייבויות הקודמות שלו.

החל משנת 2019 חסון הוא פרזנטור של לאומי קארד (לימים חברת האשראי MAX), לצד השחקנים קרן מור ויובל סגל, והחל מ-2021 לצד לוסי איוב. באותה השנה החל לשמש כשופט בגרסה הישראלית לתוכנית המציאות "הזמר במסכה" בקשת 12.

משנת 2021 החל לגלם את דמותו של צחי "זעתר" צור בסדרה "לבד בבית" בכאן חינוכית. על תפקידו בסדרה קיבל מועמדות בתחרות פרסי הטלוויזיה לילדים ולנוער. בנוסף, חזר להתארח בקביעות ב"ארץ נהדרת".

משנת 2022 מנחה את שעשועון הטלוויזיה "האחוזון העליון". בשנת 2023 הוציא ביחד עם שפיטה את שיר הגאווה "סבתא בישלה דייסה", בליווי וידאו קליפ. הוא יצא בשיתוף עם הליין IMPA.

בשנת 2023 שיתף פעולה עם ישי ומיכאל סוויסה ברצועה "אחשילי" מתוך אלבומם, מיטת קומותיים. בנוסף, בצל מלחמת חרבות ברזל החל להגיש ביחד עם יוחאי ספונדר את ההסכת "Standup for Israel" באנגלית בגלי צה"ל. באותה שנה השתתף בסרט האינדי "אמא פריים טיים" שיצר מתנאל גוטליב.

חיים אישיים
-----------

חסון הוא אב לבן, אותו הביא לעולם עם ידידה. השניים מגדלים את ילדם במסגרת של הורות משותפת. הוא מתגורר ברמת גן.

פרסים ומועמדויות
----------------

| שנה | פרס | קטגוריה | פרויקט | מועמדות |
| --- | --- | --- | --- | --- |
| 2021 | פרסי הטלוויזיה לילדים ולנוער | השחקן הטוב ביותר בסדרה קומית | לבד בבית | **מועמדות** |

קישורים חיצוניים
----------------

ויקישיתוף מדיה וקבצים בנושא **שחר חסון** בוויקישיתוף
* 

* אתר האינטרנט הרשמי של שחר חסון
* שחר חסון, ברשת החברתית פייסבוק

* שחר חסון, ברשת החברתית אינסטגרם

* שחר חסון, ברשת החברתית טיקטוק

* שחר חסון, במיזם "אישים" לתיעוד היצירה הישראלית

* שחר חסון, במסד הנתונים הקולנועיים IMDb (באנגלית)

* שחר חסון, באתר ספוטיפיי
* סרטונים של שחר חסון בערוץ של קומדי בר‏ T.V.‎, באתר יוטיוב
* הדס בשן, לצחוק או למות, באתר ynet, 6 במאי 2009
* גלעד בנימיני ודנה שמש, "אני חי כדי שבסוף הבדיחה שלי החיפושית תעשה 'סקוויקי סקוויקי'", באתר nrg‏, 17 בנובמבר 2010
* דנה שמש, שחר נגד העולם: צחוק מעבודה חוזרת, באתר nrg‏, 5 בספטמבר 2012
* יוני בינרט, צחוק מהאמריקאים: שחר חסון עושה סטנד-אפ באנגלית, באתר Xnet‏, 8 בנובמבר 2012
* ערן סויסה, "פעם הייתי מופרע", באתר ישראל היום, 19 באפריל 2013
* רן בוקר, שחר חסון: "הפריים טיים הגיע אליי", באתר ynet, 7 במאי 2015

הערות שוליים
------------

1. ↑  שחר חסון, במיזם "אישים" לתיעוד היצירה הישראלית
2. ↑   שחר חסון - הטאבון של סבתא, סרטון באתר יוטיוב, בזמן 07:10
3. ↑   mako
איפה שירתו בצבא חברי פאנל הזמר במסכה ומשתתפי התוכנית, מאקו
4. ↑  יוחאי ספונדר על המופע המשותף עם שחר חסון
5. ↑  ערן סויסה, אורי לייזרוביץ' מצטרף ל"ארץ נהדרת", באתר ישראל היום, 2 בדצמבר 2018
6. ↑  *שחר חסון עוזב את ארץ נהדרת - mako*, נבדק ב-2020-04-02
7. ↑  *שפיטה ושחר חסון - סבתא בישלה דייסה | Shefita & Shahar Hason - Savta bishla daysa*, נבדק ב-2023-06-10
8. ↑  I M PRODUCTIONS | Chillz, chillz.com (באנגלית)
9. ↑  ההסכת "Standup for Israel" באתר גלצ, באתר glz.co.il, ‏אוקטובר 2023
10. ↑  הדס בשן, ‏"אני פאקינג מיינסטרים", באתר ‏מאקו‏, 29 ביוני 2016

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |  |
| --- | --- | --- |
| **הקודם**:**2011–2012: אורי חזקיה** | **פרס נבחרי הילדים למצחיקן השנה**  **2013–2014: שחר חסון**  | **הבא**:**2015: טום באום** |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 9264 4291

 |